Radikale vil indføre ny skat på Netflix og HBO

De radikale forslår forud for de kommende finanslovsforhandlinger, at der indføres en ny fem procents skat på streamingtjenester. Det vil betyde, at staten – altså os alle sammen – får 4 kroner hver gang der eksempelvis betales et Netflix-abonnement på 79 kroner. Pengene skal gå til den eksisterende public service-pulje, der uddeles til produktion af tv-serier og dokumentarer. Det skriver Politiken.

– De skal være med til at bidrage til et mangfoldigt mediebillede. Hvis man vil være her, skal man bidrage til fællesskabet«, siger de radikales medieordfører, Jens Rohde, til avisen.

Det forventes at streaming-skatten vil kunne indbringe 50 millioner kroner årligt. Ifølge en undersøgelse fra revisionsfirmaet PWC omsætter streamingtjenesterne i Danmark for omkring 2 milliarder kroner i 2019 – og forventer at omsætningen stiger til 3,4 milliarder kroner i 2023.

Forslaget om at beskatte streamingtjenesterne bakkes op af både SF og Enhedslisten, men ingen af partierne har taget stilling til, om det teknisk set skal være en afgift på abonnementsprisen, som Radikale foreslår, eller om det skal være en afgift på tjenesternes omsætning i stedet.

Kulturminster Joy Mogensen (S) afviser dog, at bliver en del af de kommende finanslovsforhandlinger.

– Det er lidt tidligt at tage hul på diskussionen om konkrete modeller. I den kommende tid vil regeringen derfor arbejde videre med at kortlægge de centrale udfordringer på medieområdet, som kan danne baggrund for et udspil til en ny medieaftale, skriver kulturministeren i en mail til Politiken.

Netflix og HBO har ikke ønsket at kommentere forslaget.

Radikale vil indføre ny skat på Netflix og HBO